Дзьмітры Алісейка

**Дзьмітры Алісейка** (нарадзіўся 28 жніўня 1992 году) — беларускі футбаліст, абаронца магілёўскага «Дняпра». У 2017 годзе правёў 4 матчы за нацыянальную зборную Беларусі.

## Кар’ера
### Клюбная
Выхаванец бабруйскай СДЮШАР-5. Доўгі час выступаў за дубль менскага «Дынама», але гэтак і не дэбютаваў у асноўным складзе каманды. Сэзон 2012 году правёў у арэндзе ў жодзінскім «Тарпэда-БелАЗ». Гуляў за дубль, а за першую каманду згуляў толькі адзін матч. У сакавіку 2013 году далучыўся да гарадзенскага «Нёману». У гарадзенскім клюбе пачаў часьцей зьяўляцца на полі, але звычайна выходзіў толькі ў канцы матчаў.

У сакавіку 2014 году быў аддадзены ў арэнду ў «Слуцак». Спачатку знаходзіўся на лаўцы запасных, але неўзабаве замацаваўся ў асноўным складзе слуцкага клюбу на пазыцыі правага абаронцы. Выявіўся выдатным выканаўцам штрафных удараў, зь якіх улучыў 4 галы ў сэзоне 2014 году. У сьнежні 2014 году быў выкуплены слуцкім клюбам у «Нёмана» і ўзгадніў з «Слуцкам» кантракт на два гады. Цягам двух гадоў заставаўся асноўным гульцом случакоў. У сьнежні 2016 году пакінуў клюб. Неўзабаве пасьля зыходу з «Слуцка» падпісаў трохгадовы кантракт зь берасьцейскім «Дынама». У першай палове сэзону 2017 году быў асноўным правым абаронцам каманды, пасьля пачаў чаргавацца ў складзе з Алегам Верацілам. У студзені 2018 году паводле пагадненьня бакоў скасаваў кантракт з «Дынама».

Пасьля зыходу зь берасьцейскага клюбу пачаў трэнавацца разам зь «Іслаччу», і ў лютым 2018 году падпісаў кантракт. Звычайна выходзіў у пачатковым складзе каманды, аднак часам заставаўся на лаўцы запасных. У студзені 2019 году па заканчэньні кантракта пакінуў «Іслач» і неўзабаве стаў гульцом расейскага клюбу «Хімкі». У сэзоне 2018—2019 гадоў трывала зьяўляўся ў стартавым складзе расейскай каманды, аднак у пачатку сэзона 2019—2020 гадоў страціў месца ў асноўным складзе. У жніўні 2019 году скасаваў кантракт з «Хімкамі» і ў хуткім часе прыяднаўся да «Тарпэда-БелАЗ». У 2019 годзе трывала зьяўляўся ў стартавым складзе жодзінцаў, а ў сэзоне 2020 году пераважна заставаўся на лаўцы запасных. У студзені 2021 году па заканчэньні кантракта пакінуў «Тарпэда-БелАЗ». У студзені 2021 году пачаў трэнавацца зь «Менскам» і ў лютым склаў угоду з клюбам. Спачатку трывала гуляў у першай адзінаццатцы, але з жніўня амаль перестаў зьяўляцца на полі. У сьнежні 2021 году па заканчэньні кантракта пакінуў сталічны клюб.

У пачатку 2022 году некоторы час трэнаваўся з «Тарпэда-БелАЗ», а ў сакавіку стаў гульцом «Астраўца», дзе стала гуляў у першым складзе. У сьнежні 2022 году паводле пагадненьня бакоў пакінуў «Астравец», аднак у пачатку 2023 году зноў трэнаваўся з камандай і ў сакавіку падоўжыў пагадненьне з клюбам. У студзені 2024 году пакінуў «Астравец» і выправіўся на прагляд у магілёўскі «Дняпро», зь якім неўзабаве падпісаў кантракт.

### Міжнародная
Выступаў за моладзевую зборную Беларусі. 1 чэрвеня 2017 году дэбютаваў у складзе нацыянальнай зборнай Беларусі ў таварыскім матчы супраць зборнай Швайцарыі.

## Дасягненьні
* Бронзавы прызэр чэмпіянату Беларусі: 2020
* Уладальнік Кубка Беларусі: 2017

## Статыстыка

## Крыніцы

## Вонкавыя спасылкі
* Статыстыка «ПБ-Инфо»

Катэгорыя:Нарадзіліся ў Бабруйску
Катэгорыя:Беларускія футбалісты
Катэгорыя:Футбалісты зборнай Беларусі
Катэгорыя:Футбалісты клюбу «Тарпэда-БелАЗ» Жодзін
Катэгорыя:Футбалісты клюбу «Нёман» Горадня
Катэгорыя:Футбалісты клюбу «Слуцак»
Катэгорыя:Футбалісты клюбу «Дынама» Берасьце
Катэгорыя:Футбалісты клюбу «Іслач» Менскі раён
Катэгорыя:Футбалісты клюбу «Хімкі»
Катэгорыя:Футбалісты клюбу «Менск»
Катэгорыя:Футбалісты клюбу «Астравец»
Катэгорыя:Футбалісты клюбу «Хімкі-М»